อดีตบิ๊กIECไม่รอดเจอคุก4ปีปรับพันล.
ศาลอาญาลงโทษอดีตผู้บริหาร IEC ขี้ฉ้อ ลงข้อความเท็จในรายงานการประชุม จำคุก 4 ปี ปรับอีก 1,178 ล้านบาท
20 ส.ค. 2554

ศาลอาญาลงโทษอดีตผู้บริหาร IEC ขี้ฉ้อ ลงข้อความเท็จในรายงานการประชุม จำคุก 4 ปี ปรับอีก 1,178 ล้านบาท
ศาลอาญากรุงเทพใต้มีคำพิพากษาลงโทษนายสุรเดช มุขยางกูร อดีตกรรมการผู้อำนวยการ บริษัท อินเตอร์แนชั่นเนิล เอนจีเนียริง (IEC) จำคุก 4 ปี 12 เดือน และปรับเป็นเงิน 1,178 ล้านบาท กรณีลงข้อความเท็จในรายงานการประชุมคณะกรรมการ (บอร์ด) บริษัทเพื่อลวงให้ IEC หรือผู้ถือหุ้นขาดประโยชน์อันควรได้ในการแสวงหาประโยชน์ที่ไม่ควรได้เพื่อตนเองหรือผู้อื่น
ทั้งนี้ สืบเนื่องจากวันที่ 28 พ.ย. 2542 สำนักงานคณะกรรมการกำกับหลักทรัพย์และตลาดหลัก ทรัพย์ (ก.ล.ต.) ได้กล่าวโทษนายสุรเดช มุขยางกูร ลงข้อความเท็จในรายงานการประชุมบอร์ดว่า มีมติให้ IEC เข้าทำสัญญาเป็นผู้ค้ำประกันเงินกู้ของบริษัท เดอะ เอ็ม. กรุ๊ป ต่อธนาคารกรุงไทย (KTB) ทำให้ IEC มีภาระหนี้ค้ำประกันจำนวน 1,178 ล้านบาท ซึ่งเกินขอบเขตที่บอร์ดกำหนดไว้ และต้องได้รับความเห็นชอบจากบอร์ดก่อน
ปัจจุบัน IEC มีฐานะการเงินอ่อนแอมาก และประสบปัญหาขาดทุนมานาน ทำให้ราคาหุ้นย่ำอยู่แถว 0.02 บาท